Predkladacia správa 

	Ministerstvo školstva SR na základe uznesenia Národnej rady Slovenskej republiky č. 1332/2004 z 2. novembra 2004 a uznesenia vlády Slovenskej republiky č. 1103/2004 zo 16. novembra 2004 predkladá na rokovanie vlády SR dopracovanú „Správu o plnení úloh a súčasnom stave športu v Slovenskej republike a o pripravovaných opatreniach na skvalitnenie a sprehľadnenie finančných tokov a legislatívnych aktivít na zlepšenie podmienok pre mládežnícky, regionálny a vrcholový šport a šport pre všetkých“.

	Na žiadosť Národnej rady SR bola predkladaná správa dopracovaná o návrh komplexného finančného modelu športu, strednodobú stratégiu rozvoja športu a komplexnú informáciu o stave kauzy súdneho sporu Športka, a. s. – Tipos, a. s..

Cieľom správy je zhodnotenie súčasného stavu plnenia úloh Národného programu rozvoja športu a stanovenie strednodobej stratégie rozvoja športu v SR (v rámci kompetencie Ministerstva školstva SR) na najbližšie obdobie.

     	Ministerstvo školstva SR pripravilo túto časť materiálu v súlade s uznesením Národnej rady SR. Priebeh prípravy materiálu však ukázal, že Ministerstvo školstva SR je kompetentné pripraviť model financovania športu z centrálnej úrovne len pre svoj rezort, ale nemôže priamo ovplyvniť ostatné finančné toky plynúce cez rezorty Ministerstva obrany SR, Ministerstva vnútra SR, resp. Ministerstva financií SR. Taktiež nemá právo ovplyvňovať finančné toky na úrovni samosprávy, súkromného sektora, podnikateľskej sféry, lotérií a nemá možnosť zmeniť ekonomické zákony.

   	Úloha pripraviť komplexný model financovania športu za 15 dní bez verejnej diskusie k téme, bez využitia poznatkov a pohľadov všetkých zainteresovaných strán, je v danom časovom horizonte nerealizovateľná a sme toho názoru, že nie je ani v súlade s dnes platným zákonom o telesnej kultúre. Podľa §4 zákona č. 288/1997 Z. z. o telesnej kultúre totiž Ministerstvo školstva SR vypracúva koncepciu a program rozvoja telesnej kultúry v súčinnosti so všetkými subjektami, ktoré plnia úlohy na úseku telesnej kultúry. 

      	Našim cieľom však je, aby sa financovanie športu na Slovensku zlepšilo. Už na porade ministrov zodpovedných za šport krajín EU, konanej v roku 1996 v Lisabone, bolo konštatované, že šport sú predovšetkým peniaze.

     	Preto v záujme riešenia problému navrhujeme, aby vláda SR doporučila Národnej rade SR vytvorenie osobitnej expertnej skupiny pri Výbore NR SR pre vzdelanie, vedu, šport a mládež, kultúru a médiá a Výbore NR SR pre financie a rozpočet, ktorá by sa zaoberala predovšetkým oblasťou legislatívnych opatrení a legislatívnych zmien, ktoré by napomohli riešiť systém financovania športu v jeho komplexnej podobe.